Lenkey Károly+ – öccsével, Lenkey+ Jánossal ellentétben – jól bevált és használható csapatparancsnok volt. 1849. április 1-én nevezték ki ezredessé és a 10. huszárezred parancsnokává, május 7-én a 13. Hunyadi huszárezred parancsnokságát vette át, később hadosztályparancsnok lett. A szabadságharc leverése után tizenkét évi vasban töltendő várfogságra ítélték. Rövid nyilatkozata a Honvéd című hetilap 1867. évi 3. számában jelent meg; visszaemlékezéseit Egervári (Potemkin) Ödön+ volt Lehel huszár hadnagy, később a Magyar Tudományos Akadémia alkalmazottja rendezte sajtó alá. Ez a részlete a Honvéd 1869. évi 25. számában látott napvilágot. Lenkey Károly+ öccsének halálát 1850. február 7-ére teszi; ez eltér az osztrák törzshadbíróság hivatalos jelentésében található február 9-i dátumtól.