Kacziány Géza+ a szabadságharc korának szorgalmas kutatója volt, egyik könyvét teljes egészében a szabadságharc vértanúinak szentelte. Anyagát sajnos sohasem tudta kellőképp áttekinteni és feldolgozni. Szemléletmódja kritikátlanul romantikus, előadásmódja hatásvadászó, és a nagyobb hatás kedvéért gátlástalanul hajlandó megfeledkezni általa is ismert tényekről, meghamisítani eseményeket. Keresztapjának, Baló Béninek+ visszaemlékezéseit is jó néhány téves kiegészítéssel fűszerezve jegyezte le és tette közzé (Kacziány Géza: Magyar vértanúk könyve. Budapest, 1906. 92-98. oldal).