### 1*

# Damjanich+ János levele feleségének

Drága, kedves gyermekem!

Abban a reményben, hogy szerencsésen visszaérkeztél, fölkérlek, hozd be rendjeleimet, mert itt be kell őket adnom. Lábam nyugtalankodik, egy lyuk nyílott rajta, és rövidesen egy másik is kifakad.

Látni foglak-e nemsokára? Addig is vagyok, mint mindig, állandóan szerető

Janid

Jó lesz, ha vörös bort küldesz. Szennyes ruhát küldök, és kérem annak idején a tisztát.

4 nappali ing

1 hálóing

3 alsónadrág

3 törülköző

3 selyem zsebkendő

1 vászonból

1 fejvánkos

1 asztalkendő

1 mosdóruha

2 rongy

19 [!]

Légy szíves, küldj alkalomadtán egy pár ív erős papirost.

Igyekezz Fehérrel vagy Roditzkyval+ ügyedben a legszükségesebbek miatt beszélni.

Majd kérelmezni fogom a tábornok úrnál*, engedje meg, hogy bejöhess. – Egyébként szigorúan el van tiltva.

Már új szállásodon vagy? Igyekezz mielőbb odajutni. Dratsay+ elkészítette már a nadrágomat, melyhez szövetet adtam? A kihallgatáson kérték családi irataimat, és Moser+ hadbíró ezredes* majd érdeklődik utánuk Constantininál+, akinél vannak.

Állandóan egészséges vagyok; hogy van a Mama*? Nem viselte meg az utazás? Minden szívélyest Julinak*, és kérek könyveket.

Küldd a takarót. Nagyon vágyódom téged látni, és ez Isten segítségével mielőbb teljesülni fog. Intézkedtél bútoraid dolgában Temesváron? Vagy ezeket is elkobozták? Gondolj mindenre, édes gyermekem, mert abban a szomorú helyzetben vagy, hogy mindenről magadnak kell gondoskodnod. Átszellemült szerelemmel

Janid