### 13

# 1849. augusztus 14.
Haynau+ előterjesztése Ferenc Józsefnek*

Nr. Operations-Kanzlei (hadműveleti iroda) 3588/geheim (titkos)

Temesvár, 1849. augusztus 14.
éjjel négy órakor

Felséges uram!

Most vettem gróf Schlik+ altábornagy jelentését Újaradról, mely szerint e hó 13-án reggel Görgey+ lázadófőnök egész hadtestével Világosnál letette a fegyvert, és megadta magát gróf Rüdiger+ lovassági tábornok orosz hadtestének.

Sietek felségednek ezt a jelentőségteljes eseményt egyelőre röviden alázatosan jelenteni, és nem mulaszthatom el, hogy mellékelve alázatosan elő ne terjesszem felségednek von Berg+ orosz császári gyalogsági tábornoknak a varsói herceg tábornagyhoz intézett jelentése másolatát*, melyből felséged legkegyelmesebben látni méltóztatik, milyen alapelveket állapítottam meg a lázadók most már valóban bekövetkezett megadásának esetére. Nem fogok késlekedni, hogy a legmagasabb trón érdekében teendő közelebbi lépéseimről jelentést ne tegyek.

Haynau+ táborszernagy