Franz Waschek+ visszaemlékezésének az az érdekessége, hogy megerősítette az 1849-ben fogoly honvédtisztek által rajzolt térképet, és azt a területet jelölte meg a kivégzés helyeként, ahol aztán 1932-ben csakugyan megtalálták a vértanúk maradványait. Waschek+ doktor egyébként hosszú ideig szolgált katonaorvosként a császári királyi hadseregben, a múlt század hetvenes éveiben a nagyszombati rokkantak házának volt az orvosa, jól ismerte tehát Magyarországot. Visszaemlékezései szenvtelenül pontosak és szavahihetők; Az Újság 1922. április 15-i számában jelentek meg.