### 45

# 1849. augusztus 22.
A rögtönítélő bírósági tárgyalás jegyzőkönyve
Ormai (Auffenberg) Norbert+ honvéd vadász ezredes
és Bango Pető+ aradi újságíró ügyében*

### (AZ ORMAI NORBERTRE VONATKOZÓ RÉSZ)

Újarad, 1849. augusztus 22.

Rögtönítélő bírósági tárgyalás

melyet a magas császári királyi magyarországi hadsereg-főparancsnokság rendeletére tartottak a magyar forradalomban való részvétel által elkövetett felségsértéssel vádolt, alább megnevezendő két ember ügyében

Az eljárás alapjául szolgál őnagyméltóságának a hadsereg-főparancsnok úrnak határozott parancsa, mely szerint az alább megnevezendő két ember ügyében rögtönítélő bírósági tárgyalást kell tartani, mivel személyazonosságukat a magas hadsereg-főparancsnokság már megállapította*.

A rögtönítélő bírósági eljárás alapjául szolgál még a királyi biztos jelentése, és az aradi közhasznú újság következő példányai*: …

Auffenberg Norbert+ vádlott ügyében előszólították Schaefer+ százados urat, nyomatékosan figyelmeztették, hogy csak a tiszta igazat vallja, hozzátéve, hogy vallomását esküvel is meg kell erősítenie, majd a következőképp hallgatták ki.

### Ad generalia*

Nevem Ferdinand Schaefer+, Fehrenben, Hannoverben születtem, harmincegy éves vagyok, református vallású, nőtlen., 1834 óta osztrák szolgálatban állok, jelenleg százados vagyok a 31. Leiningen+ gyalogezredben.

### Ad specialia*

A jelenlevő Auffenberg Norbert+ azelőtt a Leiningen+ ezredben volt hadapród és tiszt, a galíciai forradalomban való részvétel által elkövetett felségsértés miatt Munkácsra küldték várfogságba, majd kegyelmet kapott; többet nem tudok róla.

### A vallomás felolvasása után

Vallomásom helyesen van felvéve, kész vagyok megesküdni rá, csak azt kell még megjegyeznem, hogy amikor Nagykőrösön voltam hadifogságban, megmutatták nekem Auffenberget+; ezredesi egyenruhában volt körülbelül ez év júniusában.

Schaefer+
százados

A vallomás megerősítése és esküvel való megpecsételése után a tanú urat elbocsátották, Auffenberg Norbert+ vádlottat nyomatékosan figyelmeztették, hogy csak a tiszta igazat vallja, majd a következőképp hallgatták ki.

### Ad generalia

Nevem Auffenberg Norbert+, Dobřanyban, Csehország plzeńi kerületében születtem, harminchat éves vagyok, református vallású, azelőtt katolikus, nős, gyermektelen – feleségem Pesten született, neve Kornhofer, magyarosítva Rozsváry Vilma –, kétéves korom óta Magyarországon élek, az 1. magyar vadászezred ezredese voltam.

### Ad specialia

Azért folyik bírósági eljárás ellenem, mert ezredesként magyar szolgálatban álltam. Százados voltam a pesti vadászcsapatban, amelyet a fiatal Woroniecki+ herceg állított fel. Szeptemberben részt vettem a szerbek elleni csatában mint magyar vadász százados, és Kossuth+ – aki pártfogolt engem – magához vett parancsőrtisztnek, majd szárnysegédnek is kinevezett, a katonai szolgálatot azonban egy Szabó nevű illető látta el. Január elejéig voltam mellette. Az országban több szabadcsapat alakult, és Kossuth+ azt az utasítást adta nekem, hogy szervezzem meg az első vadász szabadcsapatot; ezt meg is tettem, és őrnagy, márciusban alezredes, áprilisban pedig ezredes lett belőlem. Pankotán fogtak el a Lucca gyalogezred közvitézei*. Meg kell még jegyeznem, hogy 1828. augusztus 14-én Erdélyben álltam be a hadseregbe, közemberként a pótlovazáshoz, október 11-én áthelyeztek hadapródnak a 31., akkor Splényi Károly*, most gróf Leiningen+ nevét viselő gyalogezredhez, 1833. május 12-én zászlós lettem, majd alhadnagy, 1840. szeptember 10-én politikai üzelmeim miatt letartóztattak, és 1847. október 29-én, amikor már hét év óta folyt a vizsgálat ellenem, felségsértés miatt tizennégy évi, vasban eltöltendő várfogságra ítéltek, és Munkácsra küldtek; őfelsége kegyelméből a múlt évben amnesztiát kaptam; mivel vagyonom nincs, és féltem, hogy sajnálatos következményei lesznek, ha megszököm a magyaroktól, magyar szolgálatban maradtam.

### A vallomás felolvasása után

Mivel nem meggyőződésből szolgáltam, hanem csakis a szegénységem miatt, kegyelmet kérek. Háromszor adtam be az elbocsátási kérelmemet, de mindig elutasították.

Auffenberg Norbert+

A vallomás megerősítése és aláírása után a vádlottat lelki vigaszra ideiglenesen átadták a lelkésznek … és élőszóval tartott tárgyalásvezetői előterjesztés után egyhangúlag a következő ítéletet hozták*.