## ÚJABB ÉRTÉKES LELETEK A VESZTŐHELYEN

### Ma Nagysándor+ csontjainak többi részét,
Láhner György+ bitófájának cölöpjét és rabláncának
egy darabját találták meg a vesztőhelyi ásatásoknál –
Szombaton az utolsó sírt, Knezić Károly+ét tárják fel

Arad, május 20. A vesztőhelytelepi ásatások, amelyek a tényleges Golgota megállapítását célozzák, napról napra egyre fényesebb eredményekkel zárulnak, és amikor esténként a Kara+ tanár vezetésével dolgozó munkáscsapat abbahagyja a munkát, minden napra akad valami friss szenzációja a kutatásnak. Legutóbb Nagysándor József+ tábornok földi maradványait sejtető sírgödörnél eszközöltek ásatást, miután Leiningen+ gróf bitójának helyén csak törmelékét találták az akasztófa oszlopának. Már tegnapelőtt csontdarabokra és rozsdás kampósszegre bukkantak Nagysándor+ sírjában, amelyről már beszámolt az Erdélyi Hírlap. Ma szélesebb körben ásták fel a földet, és a mai munka az előzőnél is sikeresebb volt, amennyiben világosan felismerhető koponya-, kar-, far– és lábszárcsontok kerültek napvilágra, de megtalálták a gerincoszlopot is. A további ásatásokat Poeltenberg+ sírjánál folytatták, ahol az első akasztófát sejtik, ugyanis ezt a vértanút végezték ki elsőnek. Poeltenberg+ sírjában csontokat találtak még a legutóbb, a mellette fekvő Török Ignác+ sírgödrében nem volt érdekesebb lelet, ellenben a harmadik bitófa helyén, ahol Láhner György+ lehelte ki lelkét, már az ásatás elején bitófacölöp nyomait jelentették a munkások. Csontok után nem kutathattak, hiszen Láhnert Damjanichcsal együtt még a kivégzést követő éjjelen elvitték. Itt rendkívül vizenyős talajba verték be a cölöpöt, hogy mintegy méternyi mélységből kellett kiemelni a vastag tölgyfarészt, amely már annyira elkorhadt, hogy többször spárgával kellett összekötözniük a munkásoknak az egyre feljebb kerülő cölöpöt, hogy viszonylagos épségben kiemelhessék. Annak idején is kövekkel volt megerősítve, mert csak így állhatott szilárdan. Egyórai munka után sikerült napvilágra hozni a mai napnak ezt a másik érdekes leletét, sőt a tábornok rabláncának egy félreismerhetetlen darabját is megtalálták. Holnap még Knezić+ sírját tárják fel, ahol nemcsak bitófanyomokat, de csontokat is kell találniuk a kutatóknak. A közönség érdeklődése olyan frappáns, hogy már távol kell tartani az embereket, mert különben megakadályozzák az ásatás munkáját.

Ma a városházán járt a Magyar Párt részéről dr. Velcsov Géza+ alelnök, aki dr. Ursutól+ hivatalosan is engedélyt kért arra, hogy az ásatás nyugodt mederben haladhasson tovább. Dr. Ursu+ kijelentette, hogy Arad város nem emel kifogást az ellen, ha föltárják a sírokat. Érdekes kijelentést tett a kutatással kapcsolatosan Dvorzsák János+ idősebb aradi fűszerkereskedő, akinek a Batthyány és Weitzer János utcák sarkán van boltja. Dvorzsák+ elmondotta, hogy ezelőtt ötvenegy esztendővel, amikor ő katonáskodott, ugyanazon a helyen, ahol most az ásatások folynak a várban, velük gáterősítési munkát végeztettek. A földet arról a helyről nyerték, ahol Nagysándor+ csontjait föltárták. A katonák hamarosan csontokat leltek, és azokkal egymást dobálták, de ahogy a tisztikar tudomást szerzett a csontokra bukkanásról, nem engedték meg, hogy ott ássanak tovább, és a csontokat, ahogy lehetett, vissza kellett helyezniük a sírba. Innen eredhet esetleg az, hogy Nagysándor+ csontvázát meglehetősen feldúlt állapotban találták meg.

[Erdélyi Hírlap (Arad), 1932. május 21. 6. old.]