Baló Béni+ 1849-ben a Hunyad megyei Brádról menekült Aradra, itt lelkipásztorrá választották, és 1859-ig Aradon lelkészkedett. Nemcsak Leiningen+ özvegyének írt terjedelmes levelet a kivégzésről, hanem Dessewffynének+ is, s ezekben a levelekben „egy együttérző kebel melegségével s egy hivatását átérző lelkész engesztelő és vigasztaló jóakaratával írta le részletesen a kimúlt társaságában töltött fájdalmas perceit, s nemes szolgálatkészséggel tovább is segítségére volt nénémnek férje hátrahagyott ingóságainak emlékképpen való megszerzése körül” ahogy Berzeviczy Albert írja már idézett munkájában. A Dessewffynének+ írt levelek lelőhelye ismeretlen. A Leiningennének+ írt levelet a Confessio 1978. évi 1. számában közöltem először. A Bethlen család levéltárában maradt fenn, onnan került át jelenlegi őrzési helyére (Országos Levéltár R 128. Leiningen-Westerburg Károly+ és felesége irathagyatéka. VII. tétel. Leiningen-Westerburg Károly+néhoz intézett levelek).