## A KULTÚRPALOTÁBAN HELYEZIK EL A VÉRTANÚK HAMVAIT?

### Engedélyezi-e az ügyészség a további ásatásokat?
Törvényszéki orvosszakértő véleménye a vesztőhelyi leletekről

Arad, június 24. Pár héttel ezelőtt megszakadtak az ásatások a vesztőhely azon részén, ahol kilenc kivégzett aradi vértanú sírjára bukkantak. A már kiásott csontokat annak idején Ionescu+ dr. törvényszéki orvos lakására szállították, és az orvos megvizsgálva azokat megállapította, hogy már húsz év előtt kerültek a hullák a földbe. Ezzel minden feltevés megdőlt abban a tekintetben, hogy ez ügyben a bűnügyi hatóságoknak szerepe lehet, mert húsz év előtt elkövetett bűncselekmény már amúgy sem üldözhető. Az orvosi szakvélemény is tehát teljesen igazolta azt, hogy a bitófán kivégzett vértanúk csontjait ásták ki az aradi vár mellett.

Zima Tibor+ volt kamarai képviselő ma felkereste Vulpe Constantin+ főügyészt, s arra kérte, hogy intézkedjen aziránt, hogy a vértanúk csontjai a kultúrpalotába kerüljenek, és egyben vonja vissza a főügyész az ásatást betiltó rendelkezését, mivel a sírok feltárását a műemlékek országos bizottsága, melynek Lăpedatu+ volt miniszter az elnöke, jóváhagyóan véleményezte, és egyben jelezte, hogy egy archeológust fog küldeni a leletek megvizsgálására. Vulpe Constantin+ főügyész kijelentette, hogy véleménye szerint a legjobb volna a vértanúk csontjait eltemetni, és az ügyészség további állásfoglalását hétfőn fogja közölni Zima Tibor+ volt képviselővel.

[Erdélyi Hírlap (Arad), 1932. június 25. 6. old.]