## LEGNAGYOBB TITOKBAN FOLYT LE A VESZTŐHELYI LELETEK TEMETÉSE

### Az aradi ügyészség ragaszkodott a csontok elföldeléséhez –
A Steiner család kriptája a leletek új nyugvóhelye – Zima Tibor+ intervenciói

Arad, július 1. Arad város magyar közönsége a legnagyobb érdeklődéssel kísérte azokat az ásatásokat, amelyek a vesztőhelyi telepen folytak, és históriai szempontból, Kara Győző+ tanár kiváló hozzáértése folytán felbecsülhetetlen értékes eredménnyel jártak. Aulich Lajos+ tábornok földi maradványai csaknem hiánytalanul felszínre kerültek, ezenkívül sikerült még néhány vértanú csontjaira bukkanni, több helyütt pedig kiásták a bitófák cölöpeit, sőt a sírra döntött akasztófaoszlop részeit és a kampókat is. A magyar közvélemény kegyeletteljes érzéssel vette tudomásul az érdekes és értékes felfedezést, amikor váratlanul ügyészi beavatkozás akasztotta meg a kutatások befejezését. Vulpe Constantin+ főügyész rendeletére a rendőrség egy komisszárjának jelenlétében Ionescu+ törvényszéki orvos lefoglalta a csontokat, azokat beható vizsgálat tárgyává tette. Illetékes, tekintélyes magyar személyiségek interveniáltak a főügyésznél, hogy engedje Arad magyarságát gondoskodni a csontok sorsáról, a közbenjárások azonban eredménytelenek maradtak, és noha egyelőre akkor elállt a leletek eltemetésétől, utóbb mégis lefoglaltatta. Ez több nappal ezelőtt történt, és azóta a csontok és a többi maradványok sorsa egészen bizonytalan volt. Zima Tibor+ volt kamarai magyar képviselő ezért tegnap újólag felkereste a főügyészt, aki előtt kijelentette, hogy az orvosi szakvélemény szerint akár az igazi vértanúk csontjairól van szó, akár nem, bizonyos, hogy évtizedek óta hevernek a földben, tehát bűnügyileg a lelet egészen közömbös. Ily módon arra kérte Vulpe Constantint+, járuljon hozzá, hogy Arad magyarsága a kultúrpalotában helyezze el a maradványokat. Annak ellenére, hogy Vulpe+ főügyész csak mára ígérte a választ, mégis utasította a törvényszéki orvost, hogy gondoskodjék a csontok és az egyéb maradványok elföldeléséről. Ionescu+ dr. Faur Gyula+ komisszár társaságában ki is vitette a két dobozban elhelyezett leletet a felső temetőbe, hogy a temetés megtörténjék.

Erről a fordulatról szerencsére idejekorán tudomást szerzett Zima Tibor+, és fölkereste dr. Cucu Vazult+, hogyha már az eltemettetésnek meg kell történnie, akkor legalább biztos és zavartalan nyugvóhelyet kapjanak a leletek, ezért azt kérte a főorvostól, hogy a csontok a Steiner család kriptájába kerüljenek. A hatósági megbízottak eleinte nem voltak hajlandók Zima Tibor+ és a szintén interveniáló Kara+ tanár rendelkezésére bocsátani, az időközben megszerzett főorvosi engedélyezés alapján azonban mégis kiadták nekik mind a két dobozt, és ezek után a sok izgalomra és bonyodalomra alkalmat adó ládikák minden ceremónia nélkül, a legnagyobb titokban – ha igaz – örök nyugvóhelyre tértek a Steiner kriptában, és az eme célt szolgáló fülkét mindjárt be is falazták. (A Steiner család Zima+ és Kara+ kérésének készséggel tett eleget, annál is inkább, mert a kriptában van elhelyezve Vécsey+ gróf koporsója is, a tábornok csontjait azonban a kultúrpalotában őrzik.)

[Erdélyi Hírlap (Arad), 1932. július 2. 2. old.]