Sujánszky Euszták+ a halálraítéltek mellé gyóntatónak kirendelt négy minorita szerzetes közül a legműveltebb. Elismerten jó tanár, később az aradi minorita főgimnázium igazgatója is. Valószínűleg ezért kapta ő a megbízást Kosztka Libor+ házfőnöktől, hogy a rendház és plébánia történetébe jegyezze fel a kivégzéssel kapcsolatos észrevételeit. Ezeket a közvetlenül a kivégzés után leírt feljegyzéseket apróbb kiegészítésekkel közreadta Lakatos Ottó+ minorita szerzetes, ebben az időben ugyancsak tanár, később igazgató, aradi házfőnök és lelkész (Lakatos Ottó: Arad története 1-3. kötet Arad, 1881. I. 220-). Innen közöljük. Az eredeti bejegyzés az Aradi minorita Napló (Historia Domus) V. kötetében van (1849), a 27. oldaltól kezdve.