## MA NAGYSÁNDOR+ TÁBORNOK CSONTJAIT ÉS
BITÓFÁJÁNAK KAMPÓSSZEGÉT TALÁLTÁK MEG A VESZTŐHELYEN

### Továbbra is eredményesen folynak az ásatások, amelyek valószínűleg holnapután befejeződnek

Arad, május 18. Ma ismét eredményesen folytak a vesztőhelyi ásatások, amelyek Kara Győző+ főgimnáziumi tanár vezetésében most már teljesen bizonyossá tették, hogy a vesztőhely tulajdonképpen azon a helyen volt, ahol véletlen folytán felszínre került a legutóbbi csontvázlelet, amelyben Aulich+ tábornok földi maradványait sejtik. A csontváz lelőhelye mellett történt ásatások után, amelyek során bitófákat tártak föl, tegnap azon a részen folytatták az ásatásokat, ahol a kivégzés megkezdődhetett. Itt is csontvázleletre bukkantak, valószínűleg Poeltenbergére. Ma azonban ismét Aulich+ sírgödörje mellett hányták fel a földet, itt Leiningen+ gróf bitófájának nyomait keresték, az út azonban itt egészen lejtős, és benne fekszik az országútban, úgyhogy ennek lehet tulajdonítani azt, hogy itt különösebb nyomot nem leltek, ellenben mellette, ahol Nagysándor József+ tábornok nyugvóhelyét sejtik, teljesen felismerhető lapockacsontot leltek, továbbá néhány apróbb csontdarabot, sőt a láthatóan egyszer már fölforgatott földben – ami évtizedekre visszamenően jelzi, hogy érintette-e ásó – rozsdás kampósszeget is találtak, éppen olyat, mint amit néhány nappal ezelőtt Aulich+ sírgödörjénél. Ez a mai nap legjelentősebb eredménye. Holnap egy napig szünetelnek az ásatások, hogy pénteken annál nagyobb lendülettel folytatódjanak, és ekkor keresztül-kasul felássák a területet, természetesen a legnagyobb óvatossággal.

[Erdélyi Hírlap (Arad), 1932. május 19. 7. old.]