Bohusné Szögyény Antónia a világosi földesúr felesége volt. Sokat áldozott a magyar gyereknevelés ügyéért, és nemzetiségi hovatartozásra való tekintet nélkül segítette a rászorulókat. Szobra éppen ezért még ma is megvan a Slavici-emlékmúzeummá átalakított világosi kúria kertjében. Fáradhatatlanul támogatta az aradi elítélteket. „Naplójegyzeteinek” (voltaképp későbbi visszaemlékezéseinek) néhány adata nem megbízható, a kép azonban, melyet a szabadságharc végnapjairól rajzol, így is rendkívül eleven, rövid jellemrajzai is találóak.

Bohusné eredetileg németül írta meg feljegyzéseit, de a közölt magyar szöveg valószínűleg az ő fordítása. Két megegyező szövegű másolat alapján dolgoztunk. Az egyik dr. Bohuss Károly tulajdonában van, a másik az Országos Széchényi Könyvtár kézirattárában (az Országos Széchényi Könyvtár kézirattára Fol. Hung. 1699.).