Hát nincs már bátor férfiú Magyarországon? – ennek az emlékeztető mondatnak magyarázatát Rochlitz Kálmán vezérkari százados őrizte meg emlékirataiban: „Az ellenség oly sok tüzérséget állított föl ellenünk, hogy ütegeink – melyek Görgeynek tulajdonképpeni szándékát nem is igen tudták – hátrálni kezdettek. De csakhamar egy segédtiszt végtől végig vágtatott egy kis papírszelettel, mely címezve volt: »Valamennyi ütegparancsnoknak!« – tartalma pedig ezen néhány szó: »Miért hátrálni? Miért nem inkább előre? Hát nincsenek többé férfiak, kik meg tudnak halni a hazáért? – Görgey+ sk.« – És nemsokára a császári tüzérség szerepet cserélt a magyarral …”