### 8*

# Damjanich János+ levele feleségének

Imádott Emíliám!

Szívélyes köszönetet mondok néked a küldött dolgokért, és a nemsokára elolvasandó könyveket (nyolc darab) köszönettel vissza fogom küldeni; kérlek, ha lehetséges, láss el továbbra is ilyenekkel. Tehát Komárom megadta magát*! Most, kedves gyermekem, nemsokára mi is megtudjuk sorsunkat. Adja Isten, hogy kedvezőre forduljon.

A vörös bor kitűnő; sok köszönet érte neked, Milikém. Jelenleg nincs szükségem semmire. Csak nézz utána, hogy Dratsay+ a bekecset mielőbb elkészítse.

A jó főporkoláb nem tartotta tanácsosnak, hogy a leveledet ma átadja; holnap megtörténik. Én nemigen hiszem, hogy eredménye lesz, de addig is reménykedjünk Ne vedd rossz néven, édes Milikém, ha naponként megismétlem azt a kérésemet, hogy vigyázz kedves egészségedre mindenekfölött, drága gyermekem! Hisz nagyon jól tudod, hogy az én életem csak addig ér valamit, amíg tiéddel van egybefűzve…

Az Isten óvjon téged és kedves Anyádat, akit csókoltatok. Ne mulaszd el tiszteletemet és nagyrabecsülésemet tolmácsolni a kedves s általam oly nagyon tisztelt testvéreknek. Téged igaz és gyöngéd szerelemmel övezve vagyok, mint mindig, téged nagyrabecsülő és szerető

Janid