### 12

# 1849. augusztus 14.
Részlet az osztrák minisztertanács jegyzőkönyvéből*

4. Az igazságügyminiszter beszámolt a magyarok oldalára való átállásban vétkesnek talált Koffler hadnagy+ és Klein+ altiszt ügyében az itteni haditörvényszék által hozott halálos ítéletekről: Ez a büntetés valóban megfelel a katonai büntetőtörvényeknek; ő azonban azt hiszi, hogy ebben az esetben kegyelemnek lehetne helye, hiszen nemrég több bűnöst, akik részt vettek Latour gróf meggyilkolásában, csak szabadságvesztés-büntetésre ítéltek. Schmerling+ lovag azt gondolja tehát, hogy felszólítja báró Weldent+, éljen ebben az ügyben kegyelmezési jogával. A minisztertanács egyetértett a javaslattal, a következő okokat is figyelembe véve: 1. a közelmúltban két esküszegő tábornokot – tekintet nélkül eljárásuk viszonylag sokkal veszélyesebb voltára – csak néhány év várfogsággal sújtottak; 2. lehetetlen végrehajtani a halálos ítéletet az ezernyi magyarországi és velencei esküszegő katonai személy esetében; és 3. az ilyen szigorú büntetés arra kényszerítené a felkelők soraiban álló, de a visszatérésre hajló volt császári királyi katonákat, hogy kétségbeesetten, életre-halálra harcoljanak.