### 4

# 1849. augusztus 10.
Részlet az osztrák minisztertanács jegyzőkönyvéből*

12. Ugyanez a miniszter* megjegyezte, hogy a közelmúltban négy al-, illetve főtisztet halálra ítéltek itt, közülük kettőnek megkegyelmeztek (nyolc-, illetve tízévi börtönre), kettőt viszont halálra szántak, és ez a körülmény arra késztette őt, hogy az iratok megküldését kérje annak a megítélésére, nem teszik-e magasabb politikai szempontok megengedhetetlenné ezeket a tervezett kivégzéseket. Szerinte nehéz dolog egyesek ellen ilyen szigorúan eljárni, ha Mogával enyhébben bántak, Olaszországban amnesztiát hirdetnek meg stb.; ez csak izgalmat keltene, és különben is tekintettel kell lenni a császár ittlétére.

13. Ebből az alkalomból lovag Schmerling+ igazságügy-miniszter megemlítette azt a tényt, hogy a katonai hatóságok a vizsgálat alatt álló összes polgári személyekre katonai büntetéseket (harminc-negyven botütést*) szabnak ki. Ez ellenkezik törvényeinkkel, melyek polgári személyek esetében megszüntették a testi fenyítéket, és még a katonaságnál is korlátozták. Erre vonatkozóan jegyzeteket készített, és ezeket a közeljövőben a minisztertanács elé fogja terjeszteni.