1890-ben, a vértanúk tiszteletére emelt aradi Szabadságszobor leleplezésekor számos apró visszaemlékezés látott napvilágot a sajtóban. Schlezinger Jakab+ kétes hitelű emlékezése is ezek közé tartozik, jellemző példaként közöljük. Természetesen számos adata hibás, aligha csaphatott fel kétszáz kereskedősegéd Aradon honvédnek, kivált Kossuth+ beszédének hatására, hiszen Kossuth+ csak 1849. július 17-én jön a szabadságharc ideje alatt először Aradra; képtelenségeket tartalmaz a cikk befejező része is, amely hosszadalmasan ecseteli, hogyan somfordált Schlezinger+ a kivégzőosztag nyomába. Ezt a részt nem is közöljük. A cikk egyébként a Veszprém 1890. szeptember 13-i számában jelent meg.