## TÖRVÉNYSZÉKI ORVOSSZAKÉRTŐ VIZSGÁLJA MEG
A VESZTŐHELYI CSONTLELETEKET

### Szegedi anatómus érkezik Aradra – Török Ignác+ sírgödrében is találtak csontokat

Arad, május 23. Ma a délutáni zápor megakadályozta, hogy a vesztőhelytelepi ásatások befejeződjenek. A munkások éppen Török Ignác+ sírgödrét kezdték feltárni, és már találtak is csontokat, amikor az eső miatt kénytelenek voltak az ásatást megszüntetni. Mára Kara+ tanár megállapította, hogy Nagysándor+ sírjánál miért tört meg a bitófák sorrendjének egyenes vonala. Itt ugyanis már annyira vizenyős volt a talaj, hogy képtelenek voltak az egyenes vonalnak megfelelő helyre beverni a cölöpöt, és valamivel odébb helyezték el. Ma a város részéről kint járt a színhelyen dr. Nichi Lázár++ kultúrpalotai igazgató és Covaci tanár, archeológus. Most már archeológusnak, de főleg antropológusnak kell tanulmány tárgyává tenni a leleteket, hogy a csontok tényleg embertől származtak-e, és milyen testalkatú emberek maradványai. Holnap egyébként Ionescu+ törvényszéki orvosszakértő vizsgálja meg a csontokat. Erről Kara+ tanár ma kapott értesítést. Érdekes megkeresés érkezett dr. Barabás Bélához a leletek ügyében. A szegedi anatómiai intézet ajánlatot tett egy szakértő tanár kiküldésére, akinek csak készkiadásait kellene megtéríteni. A Magyar Párt valószínűleg meghívja a szegedi professzort a leletek szakértői megtekintésére. Itt említjük meg, hogy Tóth István+ aradi asztalosmester (Calea Şaguna 138) jelentkezett a csontok elhelyezéséhez szükséges ládikák elkészítésére.

[Erdélyi Hírlap (Arad), 1932. május 24. 2. old.]