### 48

# 1849. augusztus 24.
Sigmund von Reischach+ császári királyi vezérőrnagy jelentése Haynaunak*

Alulírott alázatosan jelenti, hogy gróf Montenuovo+ vezérőrnagy egy körülbelül kétezer tisztből és tizenegyezer főnyi legénységből álló hadifogoly-szállítmánnyal innen Mácsára elindult, és holnap megérkezik Aradra.

A rosszul összeállított orosz névjegyzékek és az oroszok által bőségesen osztogatott kivételezések miatt a foglyok számát nem sikerült pontosan megtudni.

Gróf Montenuovo+ vezérőrnagy magával visz ezenkívül több kincstári járművet, némelyiküket különböző javakkal megrakva, valamint egy pénztárat, amelyben százkétezer forint van pengő pénzben.

Damjanich+ felkelő tábornok betegsége miatt itt visszamaradt; az orvosi bizonyítvány mellékelve*. Alulírott arra az esetre, ha további foglyokat hoznak be ide, két század Párma gyalogságot és egy század Császár svalizsért visszatartott itt.

Gyula, 1849. augusztus 24.

Mihelyt Anrep+ altábornagy innen Nagyváradra távozik, én is bevonulok Aradra, hacsak a magas hadseregfőparancsnokságtól más utasítást nem kapok.

Reischach+
vezérőrnagy