### 32*

# Nagysándor József+ levele sógorának, Schmidt Jánosnak+

Arad, 1849. IX. 9.

Kedves jó Jani!

Nagyon aggódom szeretett jó testvéremért, Hannyért rossz egészségi állapota miatt, de fel fog épülni, mihelyt ezek a viharok elmúlnak, és ezt annyival is inkább remélhetem, mert téged nemcsak a legjobb férjnek, hanem körültekintő orvosnak is tartalak, és bizonyára mindent meg fogsz tenni, hogy segíts szegény szenvedőn. – Azon, hogy Emma ennyi bátorságot – ennyi lélekjelenlétet tanúsított, nem is csodálkozom – mert nemcsak a külseje olyan meglepően tökéletes – olyan ritka szép, hogy mindenkire a legmélyebb, legmaradandóbb hatást gyakorolja – hanem a szelleme, a szíve, a lelke is olyan ritka értékű, hogy mindenkinek csodálattal és megbecsüléssel kell adóznia neki. – Szerencsés, nagyon szerencsés az a férfi, akié lesz ez a csakugyan minden tekintetben tökéletes, mennyei teremtmény – lelkem mélyéből azért imádkozom bensőséges hévvel, hogy Isten adjon neki sok szerencsét. – Mennyire fáj nekem – hogy nem tudtam jobban gondot viselni – az ő jövendő életének megkönnyebbítésére szánt, amúgy sem sok pénzre – különleges balszerencse – hogy a tárcát Komáromba küldték – mikor a szerencsétlen debreceni csatában* – balszerencsés véletlen következtében majdnem minden pénzem elvesztettem – később, mikor már orosz őrizetben voltunk – orosz tisztek jelenlétében szó esett erről a dologról, és ők sürgetőleg azt tanácsolták, hogy tegyek lépéseket náluk kártalanításért. – Gondolom, eléggé ismersz ahhoz, hogy tudd, mennyire képtelen vagyok – különösen ilyen dologban alkalmatlankodni valakinek – ráadásul éppen olyanoknak, akikkel sohasem voltam és sohasem leszek közelebbi kapcsolatban. – Emma, drága lányka, bocsáss meg nekem! – Szándékom – hogy jövődről gondoskodjam, jó volt – és hogy a kivitelbe hiba csúszott, arról végképp nem én tehetek. – Garayné+ asszonnyal* (a törzsorvos feleségével) beszéltem Sarkadon – egy nappal azelőtt, hogy az oroszok átadtak a cs. kir. csapatoknak – kértem, hogy sürgősen keressen fel benneteket Pesten – és adja át üdvözletemet mindnyájatoknak – nekem is, szeretett Emmánknak is nagyon jó barátnőnk, lehetetlen, hogy ne tartsa be ígéretét – a címét nem tudom, de mint mondtam, bizonyára volt már azóta nálatok. – Kalocsára a jó nagybácsinak és a kedves jó nagynéninek – adjátok át köszöntésemet – sok üdvözlet Emmának, Ninának, Szabónak+ és minden rokonunknak – kedves unokahúgomnak, Kováts Rózsinak+, akit nagyon szerettem volna látni, Ungváry Jani+ unokatestvéremnek – a te jó Gyuridnak – Isten áldjon meg benneteket – adjon nektek sok boldogságot, ez a leghőbb kívánsága téged ölelő

Pepidnek

A fennálló rendelkezések értelmében csak németül szabad írni – ez az oka, hogy én is ezt teszem – Isten veletek.